
Ülevaade küsitlusest.
Telefoniküsitlus viidi läbi ES Turu-uuringute AS poolt 30. – 31. oktoobrini Põhja-Tallinna linnaosa valitsuse tellimusel.

Küsitlusmudel koostati juhuväljavõtu teel telefonikataloogist Põhja-Tallinna linnaosa tänavate nimistu alusel. Kokku küsitleti 202 respondenti, kes jagunesid linnaosa erinevate piirkondade vahel järgmiselt:


Kopli ja Paljassaare


48


Pelgurand



44


Pelgulinn



57


Karjamaa ja Sitsi


11


Kalamaja ja Kelmiküla


32


Määratlemata jäi 10 vastaja elukoht

Küsitletavate valimiseks vastanud telefoninumbritelt kasutati nn. “noorema mehe reeglit” (küsitleja avaldas kõige pealt soovi küsitleda kodus olevat noorimat täisealist meest, kui mehi polnud, siis noorimat naist). Selline valikureegel annab kõige harvemini kodus viibivatele vastajate kategooriale suurema tõenäosuse küsitlusvalimisse sattuda.

Vastaja taustandmetest fikseeriti vastaja sugu, vanus, vastamise keel, haridus ja sissetulekutase. Küsitlusvalimi koosseis nende taustparameetrite põhjal kujunes järgmiseks.

Küsitlusvalimi koosseis 

SUGU

Mees
47%

Naine
53%

VANUS

15 – 34 aastat
29%

35 – 49 aastat
34%

50 – 74 aastat
37%

KEEL

Eesti
57%

Vene
43%

HARIDUS

alg- v. põhiharidus
11%

keskharidus
66%

kõrgem haridus
23%

SISSETULEK

alla keskmise
34%

keskmine
33%

üle keskmise
33%


kokkuvõte   KÜSITLUStulemustest

1. Põhja-Tallinna linnaosa juhtide tuntus.

Linnaosa juhtidest teatakse spontaanselt kõige enam linnaosa vanemat Tõnu Heidovit – tema nime oskas nimetada 17 protsenti küsitletutest (23 protsenti eestlastest). Ülejäänud nimesid teatakse nimetada märgatavalt vähem: 3 protsenti küsitletutest teadis spontaanselt linnaosa vanema asetäitja Helle Nahko nime ja 2 protsenti halduskogu esimehe Vladimir Velmani nime. Muid nimesid oskab nimetada 3% küsitletuist (nimetatakse Kukke, Sooranda, Laasi, Krainikovat, Sõberit ja Rätti, lisaks neile ka veel Jaadlat, kes on elanikele ilmselt meelde jäänud korteriühistute moodustamise eestvedajana).

Olukord muutub, kui linnaosa juhtide nimed vastajatele ette lugeda. Kõige tuntumaks osutub siis Vladimir Velman. Küllalt suureks tõuseb ka halduskogu aseesimehe Peeter Lepa tuntus. Teist halduskogu aseesimeest Mikk-Jaan Mikku teab vaid 8 protsenti küsitletutest. 

Võrreldes linnaosa juhtide spontaanset ja aidatud tuntust võib öelda, et konkreetselt Põhja-Tallinna linnaosa juhtimisega on kõige enam tuntuks saanud linnaosa vanem Tõnu Heidov. Et etteütlemise peale meenuvad ka Vladimir Velman ja Peeter Lepp, võib olla tingitud nende isikute laiemast tuntusest vastavalt ajakirjaniku ja endise linnapeana.

Tabel 1 Põhja Tallinna linnaosa juhtide tuntus (%)

	NIMI
	spontaanne tuntus
	spontaanne ja aidatud tuntus kokku

	TÕNU HEIDOV
	17
	40

	VLADIMIR VELMAN
	2
	59

	PEETER LEPP
	0
	38

	HELLE NAHKO
	3
	14

	MIKK-JAAN MIKK
	-
	8


Heidovit ja Leppa teavad paremini eestlastest vastanud (vastavalt 48% ja 44%), mitte-eestlastest teavad mõlemat 29%. Seevastu Velman on paremini tuntud muulaste hulgas (62%), eestlastest teab teda 57%.

Linnaosa juhtide tuntust mõjutab vastaja isiklik kokkupuude linnaosa võimudega: Neist vastajatest, kes on mingil põhjusel pöördunud oma probleemidega linnaosa valitsuse või halduskogu poole, teab Velmani 61%, Heidovit 52%, Leppa 48%, Nahkot 30% ja Mikku 14%.

Nende hulgast, kes linnaosa võimude poole pöördunud ei ole, on võrreldaval tasemel vaid Velmani tuntus (58%). Heidovit ja Leppa teavad vastavalt 37% ja 34% küsitletuist.

2. Hinnangud linnaosa juhtimisele.

Küsitletutel paluti viiepallisel skaalal anda oma hinnang Põhja-Tallinna võimude tegevusele, samuti Tõnu Heidovi tegevusele linnaosa vanemana ja Vladimir Velmani tegevusele halduskogu esimehena. 

Kõige vähem osati hinnata Velmani tegevust – enam kui pooled küsitletuist jäid vastuse võlgu. Heidovi tegevust ei osanud hinnata 38% ja linnaosa võimude tegevust tervikuna 14% küsitletutest.

Tabel 2 Hinnangud linnaosa juhtide tegevusele

	
NIMI
	ei oska hinnata
	Hinnangu andnutest

	
	
	Keskmine
	Hea (4+5)
	Halb (1+2)

	TÕNU HEIDOV
	38%
	3,35
	42%
	9%

	VLADIMIR VELMAN
	53%
	3,43
	45%
	6%

	Põhja-Tallinna võimud 
	14%
	3,08
	29%
	16%


Esitame alljärgnevas tabelis keskmised hinnangud vastanute gruppide kaupa.

Tabel 3 Keskmised hinnangud linnaosa juhtimisele

	vastanute grupp
	HEIDOV
	VELMAN
	LINNAOSA VÕIMUD

	Eestlased
	3,38
	3,19
	3,12

	Muulased
	3,31
	3,74
	3,01

	Mehed 
	3,27
	3,46
	3,07

	Naised
	3,42
	3,41
	3,08

	Alla 35 aastased
	3,28
	3,38
	3,17

	35 – 50 aastased
	3,33
	3,28
	3,00

	Üle 50 aastased
	3,43
	3,63
	3,07

	Alg- v. põhiharidus
	3,25
	3,40
	2,68

	Keskharidus
	3,35
	3,48
	3,10

	Kõrgem haridus
	3,38
	3,30
	3,20

	Kopli, Paljassaare
	3,45
	3,86
	3,18

	Pelguranna
	3,45
	3,37
	3,15

	Pelgulinn
	3,37
	3,44
	3,16

	Karjamaa, Sitsi
	3,00
	3,20
	2,56

	Kalamaja, Kelmiküla
	3,16
	3,18
	2,97


Seega saab linnaosa võimude tegevus elanike käest valdavalt rahuldava hinnangu, kusjuures positiivsed hinded on negatiivsete ees väikeses ülekaalus (29% : 16%).

Linnaosa kaht juhtpersooni osatakse hinnata vähem, kuid hinnangu andjate seas on positiivsed hinnangud selgelt ülekaalus – nii Heidovi kui ka Velmani tegevust hindab nelja või viie palliga enam kui 40 protsenti neist vastajatest, kes oskasid hinnangut anda.

Keskmisest madalamaid hinnanguid pälvib linnaosa juhtimine Kalamaja-Kelmiküla ning Karjamaa-Sitsi piirkonnas, kõrgmaid hindeid panevad Kopli-Paljassaare ning Pelgulinna ja Pelguranna elanikud.

3. Põhja-Tallinna valupunktid.

Valupunktidest tõusevad Põhja-Tallinna linnaosas esile kuritegevuse ja turvalisusega seonduv, kõrvuti nendega nimetatakse peamiste probleemidena kodutute ja asotsiaalide suurt hulka, narkomaaniat ja noorte tegevusetust, samuti linnaosa heakorra küsimusi – eelkõige elamufondi viletsat seisundit. Elamufondi seisund on esiplaanil nende vastajate arvamustes, kes on oma muredega linnaosa võimude poole pöördunud (27%).

Linnaosade erinevate piirkondade lõikes on esile toodud valupunktides ka mõningaid erinevusi. Nii näiteks on Kopli ja Paljassaare elanike jaoks esiplaanil kuritegevuse, turvalisuse ja narkomaaniaga seotud probleemid; Pelguranna elanikke häirib kõige enam asotsiaalide olemasolu ja narkomaania; Pelgulinnas tuntakse muret kuritegevuse, asotsiaalide ja elamute heakorra pärast; Karjamaa-Sitsi piirkonnas on esikohal noorsooprobleemid, millele järgnevad kuritegevuse ja elamute heakorra küsimused; Kalamajas ja Kelmikülas on põhiprobleemideks turvalisus ja elamute heakord (vt. tabel 4).

Tabel 4 Peamised valupunktid Põhja-Tallinnas (%)

	
	kogu linnaosa
	Kopli, Paljassaare
	Pelguranna
	Pelgulinn
	Karjamaa, Sitsi
	Kalamaja, Kelmiküla

	Kuritegevus, vargused
	20
	15
	16
	30
	27
	9

	Turvalisus, julgeolek
	17
	17
	16
	11
	
	25

	Asotsiaalid, kodutud
	16
	6
	25
	19
	18
	16

	narkomaania
	13
	13
	23
	14
	9
	6

	Elamute heakord
	13
	8
	
	21
	27
	22

	noorsooprobleemid
	10
	8
	14
	9
	36
	3

	Tänavate korrashoid
	9
	4
	18
	9
	9
	3

	Heakord üldiselt
	7
	8
	9
	9
	
	6


4. Kellest kõige enam sõltub linnaosa probleemide lahendamine?

Eelkõige peetakse linnaosa probleemide lahendamisel pädevaks linnaosa valitsust (43%). Kuid küllalt suur roll antakse ka Vabariigi Valitsusele (34%) ja Tallinna linnavalitsusele (25%). 

Halduskogule või personaalselt linnaosa vanemale asetavad vastutuse vähesed (vastavalt 6 ja 9 protsenti küsitletutest).

Linnaosa valitsuse suhtes on nõudlikumad eestlased (52%), mitte-eestlased näevad hädade lahendajana eelkõige Vabariigi Valitsust (42%). Samal ajal peavad muulased eestlastest märgatavalt olulisemaks halduskogu rolli.

Tabel 5 Kellest sõltub linnaosa probleemide lahendamine kõige enam? (%)

	
	Kõik 
	Eestlased
	Muulased

	linnaosa valitsusest
	43
	52
	31

	Vabariigi Valitsusest
	34
	28
	42

	Tallinna linnavalitsusest
	25
	25
	24

	linnaosa vanemast
	9
	8
	10

	halduskogust
	6
	3
	12


*
*
*

Aruande lisas esitatud tabelis on esitatud küsitluse tulemused kõigi uuringus kasutatud sotsiaal-demograafiliste taustandmete lõikes.

